I Fælledparken i København blev der i går bygget et kompleks af hvide telte med 'Covid-19 Testcenter'-skilte. Ifølge Rigspolitiet foregik arbejdet 'nogle steder i landet'. Der blev senere samme dag meldt om lignende faciliteter under opbygning i Næstved og Aalborg.

Men trods de åbenlyse skilte ville myndighederne ikke sige, hvad det skulle bruges til.

- Hvorfor ikke fortælle hvad de laver? Ingen har gavn af de der "ingen kommentarer", spørger Flemming Sparre Sørensen på Facebook.

Og heller ikke efter dagens pressemøde ville myndighederne svare på, hvad det handler om, og om folk skal til at testes i telte uden for hospitalerne.

- Nej, det kan jeg ikke sige noget om. Vi kommer med mere om den øgede testaktivitet i den kommende uge, siger Søren Brostrøm.

Skal vi til at teste flere personer? Raske personer?

- Som sagt, der kommer mere i den kommende uge, siger han.